Washington (negeri)

Demografi

Menurut bancian pada tahun 2006, Washington mempunyai populasi seramai 6,395,798 iaitu pertambahan sebanyak 501,658 atau 8.5% sejak tahun 2000. Ini termasuk kemasukan pendatang dari luar Amerika Syarikat ke dalam negeri Washington. Setakat 2004, populasi Washington termasuk 631,500 rakyat kelahiran asing (10.3% dari populasi penduduk) dan anggaran seramai 100,000 pendatang haram (1.6% dari populasi).
Berdasarkan bancian 2000, kawasan metropolitan Seattle-Tacoma-Bellevue mempunyai populasi 3,043,878 atau lebih kurang separuh dari jumlah keseluruhan penduduk Washington.

Komposisi kaum

Enam kumpulan kaum terbesar di Washington adalah: Jerman (18.7%), Inggeris (12%), Irish (11.4%), bangsa Norway (6.2%), bangsa Mexico (5.6%) dan Filipino (3.7%).
Terdapat ramai pendatang Mexiko bekerja di ladang-ladang di Washington. Washington juga mempunyai penduduk Amerika-Asia yang kelima terbesar di Amerika Syarikat. Masyarakat Filipino adalah kumpulan terbesar di negeri ini. Gary Locke merupakan bangsa Amerika-Asia pertama dipilih sebagai gabenor (dan setakat ini, satu-satunya gabenor berbangsa Amerika-Cina dalam sejarah Amerika Syarikat) pada akhir tahun 1990-an.
Bangsa Amerika-Afrika walaupun kurang dari Asia dan Hispanik tetapi ada yang dipilih sebagai datuk bandar Seattle, Spokane dan Lakewood dan juga sebagai eksekutif King County. Tacoma menyaksikan peningkatan populasi Amerika-Afrika.
Washington juga adalah lokasi tanah simpanan penduduk asli Amerika dan sesetengahnya mempunyai pusat judi kasino terkenal. Pengaruh budaya masyarakat asli Amerika dapat dilihat dalam masyarakat seperti dalam hasil-hasil seni. Kebanyakan nama bandar juga berasal dari sebutan masyarakat asli Amerika seperti Yakima, Seattle, Spokane, Puyallup dan Walla Walla.

Ekonomi

KDNK 2005 Washington berjumlah AS$268 bilion, menempatkan negeri itu di tangga ke-14 teratas di Amerika Syarikat. Pendapatan per kapita pula sebanyak AS$42,702 iaitu yang ke-17 di Amerika Syarikat. Antara nama syarikat penting di negeri itu termasuk pembuat jet Boeing, Microsoft, Amazon.com, Nintendo Amerika Syarikat, dan Weyerhaeuser.
Sejumlah besar barang dagangan dari Asia melalui pelabuhan Seattle. Kajian majalah Fortune mengenai 20 syarikat Amerika Syarikat yang dipandang tinggi mendapati empat daripadanya beribu pejabat di negeri ini iaitu Starbucks, Microsoft, Costco dan Nordstrom.
Bill Gates (nilai kekayaan AS$59.2 bilion), kedua terkaya di dunia, adalah bilionaire terkenal dari negeri ini. Bilionaire lain yang tinggal di Washington adalah Paul Allen (Microsoft), Steve Ballmer (Microsoft), Jeffrey Bezos (Amazon), Craig McCaw (McCaw Cellular), James Jannard (Oakley), Howard Schultz (Starbucks), dan Charles Simonyi (Microsoft).

Pertanian

Washington adalah antara negeri utama dalam bidang pertanian. Pada tahun 2003, nilai produk pertanian Washington adalah AS$5.79 bilion, iaitu ke-11 tertinggi di Amerika Syarikat. Nilai tanaman negeri itu pula adalah AS$3.8 bilion, ketujuh tertinggi. Nilai ternakan pula AS$1.5 bilion, ke-26 tertinggi.
Pada tahun 2004, Washington di tempat pertama dalam pengeluaran raspberri merah (90% dari pengeluaran Amerika Syarikat), epal (58.1%), ceri (47.3%) dan lebih satu pertiga untuk anggur.

Pendidikan

Universiti terbesar di Washington adalah University of Washington dan Washington State University yang terletak di Pullman.